b"\n_START_ARTICLE_\nLa Sardana de l'Alcalde\n_START_PARAGRAPH_\nLa Sardana de l'Alcalde \xc3\xa9s un ball tradicional del poble d'Amer, al nord de la comarca de La Selva (Girona). \xc3\x89s un ball molt semblant a qualsevol sardana, per\xc3\xb2 t\xc3\xa9 una caracter\xc3\xadstica fonamental que el fa peculiar: es balla sempre de forma oberta, sense tancar el cercle. La Sardana s'havia ballat sempre per la festa major del poble, el dia 15 d'agost, tot i que actualment, per circumst\xc3\xa0ncies log\xc3\xadstiques, es balla el vespre del dia 16. Es t\xc3\xa9 const\xc3\xa0ncia d'aquest ball, a trav\xc3\xa9s de la veu de la tercera edat, des de finals del s. XIX, tot i que les investigacions de Josep Puigdemont, antic alcalde d'Amer i gran coneixedor de la tradici\xc3\xb3, apunten a un contrap\xc3\xa0s sorgit probablement en la fi del s. XVIII. _NEWLINE_La tradici\xc3\xb3 de la Sardana de l\xe2\x80\x99Alcalde va patir una interrupci\xc3\xb3. Es va deixar de ballar probablement cap al 1910, a causa de motius pol\xc3\xadtics. Segons el record de la mare de Josep Puigdemont, sembla que l\xe2\x80\x99enemistat de dos b\xc3\xa0ndols, el que governava i l\xe2\x80\x99oposici\xc3\xb3, va arribar al punt que les parelles de cada b\xc3\xa0ndol s\xe2\x80\x99escridassaven les unes a les altres, desembocant en alguna pedregada. A partir d\xe2\x80\x99aqu\xc3\xad es va creure convenient deixar-la de ballar._NEWLINE_No es va recuperar fins a 1949, en ple franquisme. En aquest any es va celebrar el Mil\xc2\xb7lenari de la consagraci\xc3\xb3 de Son Temple de Sta. Maria, abans Monestir de l\xe2\x80\x99Ordre de Sant Benet, i es van fer grans celebracions. En aquest moment \xc3\xa9s quan es troba el document de Joan Porcioles, notari del poble que va deixar per escrit una explicaci\xc3\xb3 detallada del cerimonial complet del ball. Un regidor anomenat Narc\xc3\xads Solergast\xc3\xb3 va proposar que es recuper\xc3\xa9s la Sardana de l\xe2\x80\x99Alcalde, que la gent gran encara recordava, i la seva proposta va ser acceptada i inclosa en les celebracions. La recuperaci\xc3\xb3 es va fer seguint les indicacions del document de Porcioles._NEWLINE_La tradici\xc3\xb3 era que l\xe2\x80\x99alcalde havia d\xe2\x80\x99escollir la pe\xc3\xa7a que es ballaria. Com que l\xe2\x80\x99alcalde de l\xe2\x80\x99\xc3\xa8poca, Narc\xc3\xads Junquera, no hi entenia gaire de sardanes, l\xe2\x80\x99elecci\xc3\xb3 la va fer un regidor anomenat Salvador Oliveras i Galceran, i va escollir la sardana \xe2\x80\x9cConxita encisera\xe2\x80\x9d, de Pere Mercader i Andreu, perqu\xc3\xa8 era una pe\xc3\xa7a molt popular en l\xe2\x80\x99\xc3\xa8poca i tamb\xc3\xa9 \xe2\x80\x94val a dir-ho\xe2\x80\x94 en honor a la seva dona, Conxita. Per\xc3\xb2 un altre esdeveniment important es va produir en les celebracions del Mil\xc2\xb7lenari. El dia 9 de novembre de 1949 es va estrenar la sardana \xe2\x80\x9cFesta mil\xc2\xb7len\xc3\xa0ria\xe2\x80\x9d de Joan Font\xc3\xa0s, compositor d\xe2\x80\x99Amer. Aquesta sardana es va fer molt popular a la vila. De fet, el mateix Josep Puigdemont va escriure\xe2\x80\x99n una lletra, de tal manera que l\xe2\x80\x99any seg\xc3\xbcent, el 1950, l\xe2\x80\x99alcalde Junquera va escollir aquesta sardana com a pe\xc3\xa7a a ser ballada per la festivitat de la Mare de D\xc3\xa9u d\xe2\x80\x99Agost. _NEWLINE_Donat que aquest alcalde va governar fins al 1975, i sempre va escollir la mateixa sardana, es va anar formant una tradici\xc3\xb3 que van seguir els seg\xc3\xbcents alcaldes. A aix\xc3\xb2 se li ha de sumar un altre fet, de car\xc3\xa0cter potser m\xc3\xa9s sentimental, ja que Joan Font\xc3\xa0s va contraure tuberculosis en tornar del servei militar, de tal manera que, impossibilitat, nom\xc3\xa9s podia viure dels drets d\xe2\x80\x99autor de les seves composicions. El fet de no perjudicar a Font\xc3\xa0s tamb\xc3\xa9 va contribuir a que Josep Puigdemont (que va ser el primer alcalde en democr\xc3\xa0cia) continu\xc3\xa9s escollint aquesta sardana. _NEWLINE_Avui en dia la tradici\xc3\xb3 continua viva, i no hi ha hagut cap canvi pel que fa al repertori. La tradici\xc3\xb3 de la sardana oberta d'Amer \xc3\xa9s \xc3\xbanica a tot Catalunya."